text: Balladen om løsgængere i Esbjerg fortsætter
  24 november 2013 kl. 09.45
  Balladen fortsætter i sagen om Freddie Madsen og hans søn Kim Madsen, der to dage efter valget forlod Dansk Folkeparti i Esbjerg.
  Freddie Madsen og hans søn følte sig under valgkampen rakket ned af de andre byrådskandidater samt af partiledelsen i Esbjerg, skriver DR Syd i dag.
  Derfor meldte de sig ud af partiet lige efter valget og blev løsgængere i byrådet.
  Men formanden for Dansk Folkeparti i Esbjerg, Freddy Hyldgård, afviser kritikken:
  - Vi gjorde faktisk rigtig meget for dem i valgkampen. Men Freddie Madsen og hans søn Kim Madsen brød alle aftaler undervejs i valgkampen. For eksempel udeblev de fra panelmøder, som de var inviteret med til. Aftalen var, at hvis de ikke deltog, skulle de give pladsen til en anden byrådskandidat fra partiet. Og det gjorde de ikke. Hverken jeg selv, næstformand Bent Rechnagel eller den øvrige bestyrelse har kunnet leve med deres opførsel, siger Freddy Hyldgård til DR Syd.
  DR Syd har været i kontakt med Freddie og Kim Madsen, og de afviser begge, at de skulle have brudt aftaler i forhold til paneldebatter under valgkampen.
  